Zanu PF: Lokhe Sizimisele Ukuthuthukisa iZimbabwe
“Silokhe sifunakala embusweni, okufanakalayo yikuthi sifake intsha ezikhundleni. Abadala sebesenzile, balwela inkululeko siyababonga ngabakwenzayo kodwa sokuyisikhathi sokuthi intsha ifake amadlabuzane amatsha.”
GABORONE, BOTSWANA — Kulabanye abathi ibandla leZANU PF lilokhe lilibandla elingakhipha iZimbabwe kungxaki elikuzo, ikakhulu kwezomnotho, uma lingafaka intsha ezikhundleni ukuze libe lamadlabuzane amatsha, kodwa ngakwelinye icele, bakhona abathi lelibandla alisathembeki njalo seliphelelwe ngamacebo okuqhubeka libusa. UMnu. Israel Banda ngumunye wabatsha abasekela ibandla leZANU PF. UBanda usebenza eGaborone, laye, njenge nengi, waxotshwa yibunzima bomumo womnotho ekhaya ezodinga amadlelo aluhlaza komakhelwane. Kodwa noma nje umumo womnotho wabhidlika ngaphansi kwebandla alisekelayo eleZANU PF, yena ulesiqiniseko sokuthi ikusasa kuleli bandla imhlophe nke uma kungena intsha ezikhundleni. “Silokhe sifunakala embusweni, okufanakalayo yikuthi sifake intsha ezikhundleni. Abadala sebesenzile, balwela inkululeko siyababonga ngabakwenzayo kodwa sokuyisikhathi sokuthi intsha ifake amadlabuzane amatsha.” UBanda ujikele khatshana imbono ethi ibandla lakhe alibambananga, kuleminkenke yokulwisana kubangwa ukuthi ngubani ozathatha isikhundla umongameli Robert Mugabe, oleminyaka engamatshumi ayithoba munwe munye lambili, 92, engasuka esikhundleni. Uthi amabandla aphikasayo yiwo angabambananga hatshi IZANU PF Ungakhangela amabandla aphikasayo yiwo adabuka phakathi, silabo MDC T, kanye lamanye atshiyeneyo kodwa IZANU PF lokhe yahlala iyi ZANU PF. Okuqhakathekileyo njengoba ngitshilo yikuthi sifake amadlabuzane amatsha kunkokheli. UMnu. Bakani Moyo, yena ugcizelele amazwi omkhokheli webandla lakhe umongameli Mugabe esithi ibandla lakhe lifela ukuzama ukunceda abantu ngokwabela umhlabathi okwacina kuletha izijeziso zenotho, ngesingisi okuthiwa ngamasanctions. Indubo zomnotho zaqala ngesikhathi sizama ukwaba umhlabathi. Lokhe akuhambelananga lamazwe angentshonalanga esasikade sisebenzalana lawo. Bacina befaka ama sanctions okwenza ukuthi sehluleke ngitsho lokuthola izimali kunhlanganiso ezifana labo IMF, okutsho umnotho wacina ulimala. Kodwa omunye ocubungula ezomnotho kanye lezombusazwe ngelihlo elibukhali umnunzana Burton Madlela yena kakuboni ngale ndlela esithi iZANU PF yaphazamisa ngesikhathi izama ukufaka umbuso webandla elilodwa, ione party state iZimbabwe isanda ukuthatha uzibuse ngo 1980. “IZANU PF yazama ukuthi ilizwe libe yi one party state, yikho okwaqala okonakala ngama 1980s, kwalandela udaba lokwabelana umhlabathi olwenza konakale ngamandla khathesi abeZimbabwe bagcwele indawo yonke. Uthi lokhu yikho okwaba yikuqala kukantando kayiphikiswa, kungela kuvumela amanye amazwi avela kwamanye amabandla. “Kuyabe kulembono engahambelaniyo kodwa kungatsho ukuthi abaphikasayo abakukhulumayo ayisikho. Ngabe kwakusebenza ngalendlela, IZANU PF yayizaboniswa ngodaba lokwaba umhlabathi, ilalele eminye imkhumbulo.” Okwakhathesi kukhanya ikusasa yeZANU PF ilele phezu kodaba lokuthi ngubani ozayikhokhela njalo izathatha yiphi indlela, kumbe izantshintsha ukuthatha inyathelo elilukhuni ekuhluzeni indaba, lisaziwa ngokukhuluma amazwi aqatha, ikakhulu umkhokheli walo, uMongameli Mugabe.